১৬৫৮ সালে শাহ সুজা সুন্দরবনকে তার শাসনের অন্তর্ভুক্ত করেন। টোডরমলের রাজস্ব তালিকা ১৫৮২ খ্রিস্টাব্দে প্রণীত হয়। ১৬৫৮ খ্রিস্টাব্দে সুলতান সুজা এই তালিকা পুনর্বিন্যাস করেন। মোগল আমলে সুন্দরবনকে মোরাদখানা ও জেরাদখানা বলা হতো। তখন সুন্দরবনের সামান্য রাজস্ব নির্ধারিত ছিল। ১৭৭০ খ্রিস্টাব্দে ক্লড রাসেল সুন্দরবনকে আবাদ করেন। এরপর ১৭৮৪ খ্রিস্টাব্দে যশোরের জজ ম্যাজিস্ট্রেট টিলম্যান হেংকেলের সময় সুন্দরবন জমিদারদের দখলমুক্ত হয়ে জাতীয় সম্পদে পরিণত হয়। ১৮১৭ খ্রিস্টাব্দে ২৩ রেগুলেশন অনুসারে সুন্দরবনের শাসনব্যবস্থা আলাদাভাবে দেখানো হয়। তখন ওই বিধান বলে ‘কমিশনার অব সুন্দরবনস’ পদের সৃষ্টি করে তার শাসনব্যবস্থা শৃঙ্খলিত হয়। লেফটেন্যান্ট হজেস ১৮৩০ খ্রিস্টাব্দে সুন্দরবন জরিপ করেন। আলীপুরে সুন্দরবন বিভাগের সর্বপ্রথম হেডকোয়ার্টার স্থাপিত হয়। বাস্তবে ১৮৮৬ খ্রিস্টাব্দের পূর্বে সুন্দরবন থেকে রাজস্ব আদায় করা হয়নি। সুন্দরবন সর্বপ্রথম পোর্ট-ক্যানিং কোম্পানিকে বছরে ৮ হাজার টাকায় বন্দোবস্ত দেয়া হয়। ১৮৬৯ খ্রিস্টাব্দে গভর্নমেন্ট সুন্দরবনের শাসনভার নিজ হাতে গ্রহণ করেন। ১৮৭২ খ্রিস্টাব্দে ডেপুটি কনজারভেটর অব ফরেস্ট মি. শ্লিট বন বিভাগের আর্থিক গুরুত্ব উপলব্ধি করেন। ১৮৭৪ খ্রিস্টাব্দে তৎকালীন অবিভক্ত বাংলার গভর্নর স্যার রিচার্ড টেম্পল সুন্দরবনের অবস্থা সরেজমিনে তদন্ত করেন এবং এটি বন এলাকার মানুষের জন্য কত গুরুত্বপূর্ণ তা বুঝতে পারেন। এ সময় সুন্দরবনের বিভিন্ন স্থানে চাষাবাদযোগ্য জমি সৃষ্টি করেন স্থানীয় জনগণ।